ตลท. รับกองทรัสต์ LHHOTEL เข้าซื้อขาย 22 ธ.ค.58
ตลาดหลักทรัพย์ รับทรัสต์เพื่อการลงทุนในอสังหาริมทรัพย์(REIT) ชื่อกองทรัสต์เพื่อการลงทุนในสิทธิการเช่าอสังหาริมทรัพย์ แอล เอช โฮเทล (LHHOTEL) เริ่มซื้อขาย 22 ธ.ค.58 ซึ่งมีจำนวน 313,664,900 หน่วย ราคา Par 10.00 บาทต่อหน่วย
21 ธ.ค. 2558

ตลาดหลักทรัพย์ฯ เพิ่มสินค้ารับหลักทรัพย์ ทรัสต์เพื่อการลงทุนในอสังหาริมทรัพย์(REIT) ชื่อกองทรัสต์เพื่อการลงทุนในสิทธิการเช่าอสังหาริมทรัพย์ แอล เอช โฮเทล (LHHOTEL) เริ่มทำการซื้อขาย 22 ธ.ค. 2558 หมวดอุตสาหกรรม กองทุนรวมอสังหาริมทรัพย์และกองทรัสต์เพื่อการลงทุนในอสังหาริมทรัพย์ จำนวน 313,664,900 หน่วย ราคา Par 10.00 บาทต่อหน่วย
โดย LHHOTEL ลงทุนในสิทธิการเช่าอสังหาริมทรัพย์และกรรมสิทธิ์ในสังหาริมทรัพย์ของโครงการโรงแรมแกรนด์ เซนเตอร์ พอยต์เทอร์มินอล 21 จาก บจก. แอล แอนด์ เอช พร็อพเพอร์ตี้ เป็นระยะเวลา 25 ปี สิทธิการเช่าดังกล่าวจะหมดอายุลงในวันที่ 31 สิงหาคม 2583 มีพื้นที่รวม 47,298 ตร.ม. เป็นพื้นที่ให้เช่า 21,090 ตร.ม. โดย LHHOTEL นำอสังหาริมทรัพย์และสังหาริมทรัพย์ดังกล่าวออกให้เช่าและให้เช่าช่วงแก่บริษัท แอล แอนด์ เอช โฮเทล แมเนจเมนท์ จำกัด (LHH) เป็นระยะเวลา 3 ปี โดยกำหนดเงื่อนไขการต่ออายุอีก 2 คราวๆ ละไม่เกิน 3 ปี โดย LHH ได้แต่งตั้งบริษัท แปซิฟิค เรียลเอสเตท จำกัด เป็นผู้บริหารโรงแรม
ทั้งนี้ กองทุนดังกล่าวมีผู้จัดการกองทรัสต์ บริษัทหลักทรัพย์จัดการกองทุน แลนด์ แอนด์ เฮ้าส์ จำกัด ทรัสตี บริษัทหลักทรัพย์จัดการกองทุน ไทยพาณิชย์ จำกัด